钦定古今图书集成/理学汇编/学行典/第200卷 > 周淑
## 钦定古今图书集成/理学汇编/学行典/第200卷 > 周淑

按《永州府志》：“周淑，字思孟，生有至性，叔祖母居孀无
嗣，抚为子。淑备极孝养，如事所生。举万历丁酉乡荐
生。父尝病剧，淑祷于神，请以身代父易箦，哀极神伤，
酒浆不入口者三年，于诸兄弟尤笃友爱，都不觉其
异乳也。丙辰成进士，选重庆司理，察小大之狱，必以
情。视巴县篆，釐剔宿弊，吏无舞文。东事告急，征调川”
兵。兵士之取道者，驿骚境内，淑授器给廪，曲尽方略。
竟以积劳遘疾，知不能起，潸然曰：“白云亲舍，嗟何及
矣！”伏枕而逝。巴、蜀父老曰：“周使君纯孝，垂没不忘其
亲。”咸为感泣，扶榇者如趋市。